Source: http://tampere.cloudnc.fi/fi-FI/Toimielimet/Kaupunginhallituksen_konsernijaosto/Kokous_1892019/Tampereen_kaupungin_liikelaitosten_seka_(107233)
Timestamp: 2019-10-15 13:27:48+00:00
Document Index: 1509590

Matched Legal Cases: ['§ 108', '§ 106', '§ 107', '§ 109', '§ 110', '§ 111', '§ 112']

Tampereen kaupungin liikelaitosten sekä tytäryhtiöiden ja -yhteisöjen toiminnan ja talouden tavoitteet vuodelle 2020 | Tampere esityslistat ja pöytäkirjat
Kokous 18.9.2019
Tampereen kaupungin liikelaitosten sekä tytäryhtiöiden ja -yhteisöjen toiminnan ja talouden tavoitteet vuodelle 2020
Kaupunginhallituksen konsernijaosto, kokous 18.9.2019
§ 108 Tampereen kaupungin liikelaitosten sekä tytäryhtiöiden ja -yhteisöjen toiminnan ja talouden tavoitteet vuodelle 2020
TRE:5504/02.02.01/2019
Controller Annina Nääppä, puh. 040 749 3590, etunimi.sukunimi@tampere.fi
Kaupunkistrategiaa toteutetaan johtamalla valtuustokauden tavoitteista talousarvioon vuosittaiset tavoitetasot. Nämä ovat kuntalain tarkoittamia valtuustoon nähden sitovia toiminnan ja talouden tavoitteita. Sitovat tavoitetasot johdetaan valtuustokauden tavoitteista mittarikohtaisesti. Kaupunkistrategiasta johdetuista talousarvion toiminnallisista tavoitteista raportoidaan kolme kertaa vuodessa kaupungin johtoryhmälle, kaupunginhallitukselle ja kaupunginvaltuustolle. Muita kaupunkistrategian mittareita seurataan kerran vuodessa koko vuotta koskevassa strategiaraportissa. Talousarviossa asetetaan sitovia toiminnallisia tavoitteita myös liikelaitoksille.
Tampereen kaupunkikonserniin kuuluu 55 tytäryhteisöä, joista talousarvion toiminnallisia tavoitteita on asetettu 26 yhteisölle. Liikelaitoksia Tampereen kaupungissa on jäljellä kaksi, Tampereen Vesi Liikelaitos ja Tampereen Kaupunkiliikenne Liikelaitos. Kuntalain 37 §:n mukaan kunnassa on oltava kuntastrategia, jossa valtuusto päättää kunnan toiminnan ja talouden pitkän aikavälin tavoitteista. Valtuuston antamat tavoitteet ohjaavat kunnan edustajia tytäryhteisöjen toimielimissä. Tavoitteet eivät kuitenkaan oikeudellisesti sido tytäryhteisöjä. Tavoiteasettelu on luonteeltaan välillistä, pääomistajan tahdon esiintuomista.
Liikelaitoksille asetettavat tavoitteet ovat toiminnallisia. Suorat taloudelliset tavoitteet asetetaan talousarvion hyväksymisen yhteydessä. Liikelaitoksille esitetään asetettavaksi kaksi kaikille yhteistä toiminnallista tavoitetta sekä jokaiselle liikelaitokselle lisäksi niiden omaa toimintaa koskevia toiminnan ja talouden tavoitteita.
Vuodelle 2020 tytäryhteisöille asetetut tavoitteet koskevat yhtiöiden taloutta, taloudellisia tunnuslukuja ja toimintaa, kuten esimerkiksi kehittämishankkeita, jotka nähdään kaupunkiomistajan näkökulmasta merkittävinä. Eri toimialoja koskevia tavoitteita on pyritty yhdenmukaistamaan. Esimerkiksi asuntoyhteisöjä koskevat tavoitteet liittyvät pääosin asuntojen taloudelliseen käyttöasteeseen, sijoitetun pääoman tuottoon, omavaraisuusasteeseen ja korjausvelan määrän seurantaan. Kaupungin asuntoyhteisöille asetettiin myös kohtuuhintaisen asuntokannan kasvattamiseen liittyviä rakentamistavoitteita kaupungin asuntopolitiikan ja pormestariohjelman mukaisesti. Osinkotavoitteet on allokoitu yhtiöille siten, että valtuuston talouden tasapainottamisohjelman yhteydessä päättämä kokonaistavoite saadaan toteutumaan. Osinkotavoite on siksi määritelty sekä prosentuaalisena yhtiön nettotuloksesta maksettavana että absoluuttisena minimitasona.
Kaupunkiympäristön palvelualueelle sijoittuva Kestävä kaupunki -yksikkö vastaa kaupungin kestävään kehitykseen ja ympäristövastuuseen liittyvistä asioista. Kaikille tytäryhteisöille on asetettu kaupunkistrategian tavoitteita tukeva yhteinen kestävän kehityksen tavoite: yhtiö kehittää liiketoimintaansa hiilineutraaliin suuntaan. Tavoitteelle on asetettu yhtiökohtaiset vuositason mittarit, jotka sovitaan tytäryhtiöiden kanssa. Tämä tavoite raportoidaan osana kaupungin Kestävä Tampere 2030 -ohjelman tiekarttaa.
Kaupunginvaltuusto päättää toiminnallisista tavoitteista vuoden 2020 talousarvion hyväksymisen yhteydessä.
Tampereen kaupungin liikelaitosten sekä tytäryhtiöiden ja -yhteisöjen toiminnan ja talouden tavoitteet hyväksytään vuoden 2020 talousarvion jatkovalmistelun pohjaksi.
Arto Vuojolainen, Reija Linnamaa, Annina Nääppä, Janne Salonen, Sami Suojanen
Liikelaitosten ja tytäryhteisöjen toiminnalliset tavoitteet 2020_Khkoja 18_9_2019 päätetty.pdf (pdf, 319 kt)
Kuuntele Liikelaitosten ja tytäryhteisöjen toiminnalliset tavoitteet 2020_Khkoja 18_9_2019 päätetty.pdf
§ 106 Kokouksen laillisuus ja päätösvaltaisuus
§ 107 Pöytäkirjan tarkastus
§ 109 Tampereen kaupungin tytäryhteisöjen konserniohje
§ 110 Lausunto Kustaa Hiekan Säätiön esityksestä säätiön uusiksi säännöiksi
§ 111 Jäsenten nimeäminen Tampereen Infra Oy:n hallitukseen
§ 112 Tiedoksi merkittävät asiat